Jadranka Matić, foto: Tea CIMAŠ / CROPIX



Prošla obnova



Tijekom rekonstrukcije objekta pokazalo se da je kuća dograđivana još u doba Austro-Ugarske. Stanovnici Vrha bavili su se stočarstvom, a Austro-Ugarska ih je stimulirala financiranjem proširenja štala i kuća. Proizlazi tako da je Goranova kuća dva puta uređivana europskim novcem.

Potkova za kravu



U proteklih deset godina dok je odlazio u Vrh, Goran je po starim kućama i štalama skupljao stari alat. Ljudi su u međuvremenu čuli čime se bavi pa su mu počeli i sami donositi, tako da danas u konobi ima 50-ak eksponata alata, pa i potkovu za kravu.

Udruga maslinara “Drobnica” Krk svojedobno je za svoje članove organizirala niz predavanja s namjerom da ih upozna kako iskoristiti novac iz europskih fondova, konkretno IPARD programa, mjere 302, namijenjen različitim projektima, među ostalima objektima turističke namjene. Udruga maslinara i turistički objekti, iznenađujuće.– Kad neće drugi, hoće maslinari – kaže Goran Marević, tajnik udruge.– Ljudi su bili dosta nepovjerljivi, onda sam odlučio i sam ići u taj program, među ostalim da im pokažem da se sredstva mogu dobiti. Iz tog programa financirano je desetak projekata – kuća za turistički najam, i dobar dio u najmu je već od prošle godine.Oni koji su se odlučili, zadovoljni su i jedva čekaju nastavak, mjeru 6.4 iz novog programa za razdoblje 2014. – 2020. godine. Kako i ne bi bili, kuće su popunjene od uskrsnih blagdana do studenoga.Što se našeg sugovornika tiče, rezultat tada donesene odluke jest kamena kuća u mjestu Vrhu (općina Krk), izgrađena na lokaciji koju je Goran kupio prije desetak godina. Radilo se o 500 kvadrata terena na kojemu se nalazio i specifičan kameni objekt: u donjem dijelu bila je štala, a kat iznad se stanovalo.Danas je to divljenja vrijedna rekonstruirana kamena katnica površine 120 četvornih metara, koja u prizemlju ima dnevnu sobu, kuhinju, blagovaonicu, ostavu, konobu i kupaonicu, a na katu dvije sobe i kupaonicu. Okućnicu čine dva vrta, s tim da je jedan poslužio i za gradnju bazena.Goran je za projekt rekonstrukcije – tko je htio, mogao je tražiti sredstva i za gradnju – dobio 850.000 kuna, s tim da su polovina nepovratna sredstva, a polovina izrazito povoljan kredit, s kamatom do dva posto, s rokom otplate od desetak godina.Pri tome treba naglasiti da su sredstva dobivena ne samo za rekonstrukciju kuće, nego i za namještaj, bijelu tehniku... “Trebalo je kupiti samo beštek i lancune”, slikovito će naš sugovornik. U startu je preko poslovne banke i HBOR-a potrebno osigurati svih 850.000 kuna. Kad je projekt realiziran i provjeren, istoga dana dug na računu se prepolovi, a ostatak otplaćuje po već spomenutim uvjetima.Program, naravno, ima zadane odrednice. Jedna je da se ulaže u ruralno područje. Budući da su sva mjesta u državi klasificirana turistički na A, B, C i D kategoriju, moglo se ulagati samo u manja nerazvijena mjesta, koja spadaju u C i D kategoriju, pojasnio je naš sugovornik. Po novom programu, međutim, ulaganja će biti moguća u svim mjestima do 5000 stanovnika.Idejno rješenje projekta odabire vlasnik, ali se odabranog u konačnici mora pridržavati.– To je inače kod nas malo problem – upozorava Marević. – Bilo je prigovora pojedinaca da nisu dobili sredstva. Imali su mogućnost mijenjati projekt dok su ishodili dokumentaciju, a na kraju su radili na svoju ruku, zato ih i nisu dobili.Normalno je da na kamenu kuću ne može doći ništa drugo nego lijepa drvena stolarija, obrazlaže Goran odabir materijala za rekonstrukciju, uz napomenu da se, sukladno programu, nisu mogli koristiti stari materijali ako to nije predviđeno projektom. Prozori su prošireni, zadržane kamene erte, i onda izabrana svijetloplava boja za škure.Sav namještaj je rađen po narudžbi od hrastovine. Radili su ga meštri iz Slavonije, po zadanim nacrtima, primjerice elemente u kuhinji, s tim da je kuhinjska ploča od kamena s Krka.Na Krku ima nekoliko kamenorezačkih radnji pa nije bilo problema s nabavom osnovnog materijala, a kako su sredstva osigurana, ni cijena nije bila problem. Prije nego što je započeo projekt, Goran je kamenim gromadama koje su trebale biti zasute na lokaciji jedne trgovine koja se gradila, uredio dvorište. Gromade su do dvorišta izvlačene sajlama od 100 metara i postavljane kamionom s dizalicom.Od trenutka odluke do realizacije Goranova projekta protekla je godina dana. Radovi na kući, a radilo se udarnički, trajali su četiri mjeseca. Kuća za odmor mora biti u funkciji iznajmljivanja pet godina, poslije ostaje vlasniku na volju hoće li nastaviti s najmom, prodati je, koristiti samo za vlastite potrebe...